Fără angajament din august 2023, Julen Lopetegui, fostul selecționer al Spaniei și antrenor al celor de la Real Madrid și-a dat acordul pentru a prelua banca tehnică a englezilor de la West Ham United, conform BBC.
Julen Lopetegui, noul antrenor al celor de la West Ham United
Încă nu s-a semnat nimic, dar tehnicianul în vârstă de 57 de ani este aproape de a se întoarce la antrenorat, după ce a plecat de la Wolverhampton în august anul trecut.
Actualul antrenor al echipei West Ham, David Moyes, se află sub o presiune tot mai mare după o serie slabă de rezultate, după ce echipa sa a câştigat doar unul din ultimele nouă meciuri din Premier League şi a părăsit Liga Europa în sferturile de finală.
West Ham a fost învinsă duminică cu 5-0 de Chelsea, care a lăsat-o pe locul nouă în clasament.
Moyes, căruia îi expiră contractul în vară, a respins în repetate rânduri întrebările despre viitorul său la club, spunând că discuţiile nu vor avea loc decât după ultimul meci de la Manchester City, pe 19 mai, anunță News.ro.
Fostul antrenor al Spaniei şi al lui Real Madrid, Lopetegui, a fost asociat cu numeroase posturi de la plecarea sa de la Wolverhampton.
El a câştigat Liga Europa cu FC Sevilla în 2020.